Chapitel 1

Fadri Riatsch giascha sin ses letg e legia in comic. En sasez avess el da far pensums, ma el n’ha nagina veglia. Il comic è pli interessant ch’ils pensums. Fadri legia ina nova aventura da Jack Brand. Jack Brand è in erox che va a scuvrir novs pajais. Uss e Jack Brand gist en la tschungla da la Brasilia, nua ch’el scuvra in pievel che nagin en l’Europa na saveva ch’i dettia insumma.

Scuvrir novs pajais e vegnir en contact cun persunas che vivan lunsch davent, quai fiss insatge, pensa Fadri, ma na, jau stoss star qua e vegnir mif en quest vitg, en questa chasa.

La famiglia da Fadri viva en ina da las pli veglias chasas da Carfela. La chasa stat dapi almain 300 onns ed ella era adina abitada da famiglias da purs. Fadri s’imaginescha mintgatant tgi ch’ha gia vivì tut en questa chasa, co ch’els han vivì e tge ch’els han fatg e pensà quants uffants ch’èn naschids en la chasa e quanta glieud veglia ch’è morta en la chombra sper la stiva, la chombra ch’è ussa quella da Fadri.

La chasa dals Riatschs è amez il vitg. Ils blers conscolars da Fadri, ch’ha 11 onns, vivan a l’ur dal vitg en las novas chasas d’ina famiglia. Ma a Fadri e quai tuttina ch’ils auters abiteschan in pau dador il vitg. Fadri na fa betg giu cun ils auters. Cura ch’el ha liber, resta el a chasa e legia comics u scrivlotta insatge en ses cudesch da skizzas cun la cuverta da tgirom nair ch’el ha survegnì da ses bab. II bab na viva betg pli cun els. EI viva giu la Bassa ed ha in’autra dunna, auters uffants. A quai na pensa Fadri betg gugent ed il bab para da stgatschar si’atgna nauscha conscienza cun chars regals. Sco pia il cudesch da skizzas nair, en il qual Fadri dissegna ussa gist in char armà che destruescha ina citad. Tge merda, pensa Fadri e prenda la gumma.

En quest mument cloma la mamma ch’el duaja ir giun tschaler per in per tartuffels per tschaina.

«Mamma, jau na less betg mangiar tartuffels, tartuffels fan vegnir gross!», recloma Fadri. El na vul betg vegnir gross. Na, el na vul betg vegnir anc pli gross. Fadri paisa gia bler memia bler ed en scola cloman ils auters suenter ad el chaussas nauschas pervi da ses surpais.

Ma la mamma di mo: «Ussa chala ina giada cun quai. Forsa fan pomfrits vegnir gross, ma betg noss tartuffels dal tschaler.»

Tartuffels da merda, pensa Fadri e va giun tschaler. II sulet confiert è che là en anc las provisiuns da tschigulatta da sia mamma. Ella las zuppa dad el, ma el sa tuttina nua ch’ellas èn. Uschè stupid, pensa el, ella ma trametta giu per ir per tartuffels ed jau vom e mangel la tschigulatta. Stuess jau simplamain esser bun da dir na, oz na mangel jau betg quella tschigulatta?

El avra la stgaffa, là è ella, la tschigulatta da nuschs. El serra puspè la stgaffa. Ma la tschigulatta è anc adina là.

Merda! Tschigulatta da merda e scola da merda! Oz era puspè uschè in di da merda en scola. El ha merità in toc tschigulatta. Era sch’ils auters al din grassottel. Gist perquai. El guarda puspè en la stgaffa. Sia mamma ha schont raschun, tartuffels na fan betg vegnir gross, tschigulatta fa vegnir gross. Ah, quai è doch tut tuttina, pensa Fadri e prenda ora la tschigulatta e stgarpa si il palpiri. I dat in sfratg terribel.

Fadri dat in sigl e bitta la tschigulatta averta enavos en la stgaffa.

La mamma! Davos sai auda el il flad d’in uman. «Jau vegn gea gist!», di Fadri crajend ch’i saja la mamma. Uss auda el in suspir.

«Tge fas ti qua?», dumonda ina vusch da mattatscha.

Fadri sa volva. «Tge, tge fas ti qua?», dumonda el enavos. Davant el stat ina mattatscha cun tarscholas blondas ed ina lunga rassa brina. Ella porta soccas alvas che tanschan si fin la schanuglia ed in pullover da launa plain pezzas.

Tgi es ti, pensa el, e tge moda sgarschaivla e quai?

La mattatscha dumonda sco emprima: «Tgi es ti?»

«Jau sun Fadri», di Fadri, «e tge fas ti en noss tschaler?»

«Jau ma stoss zuppar.»

«Pertge zuppar?»

«Per far ina pitschna pausa.»

«Tge pausa?»

«Da la lavur», di la mattatscha tut desperada, «mo in mument, jau vom gist puspè.»

La mattatscha sa tschenta sin il taburet ch’è là en il tschaler e ch’ins dovra per prender giu las chaussas sisum la curuna. La mattatscha sa remetta plaunsieu.

Ella contempla ussa Fadri da chau fin pe.

«Hihi», ri ella. Fadri ha l’entira fatscha plain lentinas. La mamma chatta quai uschè charin, ma el odiescha sia fatscha da pop. Fadri vul esser cool e perquai porta el in chapè da baseball, in t-shirt lartg e lung e chautschas largias. Insumma è el magari lartg. Fadri n’è betg segir, sche la mattatscha ch’el enconuscha pir dapi in pèr minutas ri uss era gia or el.

«Ti na stos gnanc sfrignir da quai malign», di el.

«Jau na sun betg maligna», di ella, «jau ri perquai che ti has en vestgadira legra.»

«Pf», fa Fadri, «il medem pudess jau dir da tia vestgadira.»

«Tge è lura quai?», ella tutga sias jeans, «quai n’hai jau anc mai vis.»

«E ti cun tias tarscholas lungas, tge è lura quai?», dumonda Fadri enavos. El survegn plaunsieu nauscha luna, sche questa tippa fa vinavant uschia.

«Ti es curius», di ella e ri.

«Ti es era curiusa.»

«E tge è en questa stgaffa?» Uss è ella er anc mirvegliusa, pensa Fadri.

«Tge has ti bittà en qua?» Fadri avra la stgaffa e vegn tut cotschen.

«Dastg jau?», dumonda la mattatscha. Ella tegna gia enta maun la tschigulatta e rumpa giu in toc.

«Mhm, tschigulatta!», di ella.

«Cler», di Fadri, «cler, mo prenda.» El è bunamain cuntent ch’insatgi prenda la tschigulatta e ch’el na mangia ussa tuttina betg sez ella.

«Mhm, quai è gea delizius!», di la mattatscha.

«Delizius! Co discurras ti!» Uss ha Fadri insatge da rir, delizius, quest pled duvrava forsa sia tatta, ma oz na di bain nagin pli delizius.

«Quai è bain in pled dal tuttafatg normal, delizius», di la mattatscha.

«Per englais forsa», di Fadri, «per englais din ins ‹delicious›.»

«Englais? Jau na discur betg englais.»

«Danunder vegns ti insumma?», dumonda Fadri.

«Ma da qua, da Carfela. Quai è il tschaler da nossa chasa, jau abitesch qua en questa chasa.»

«Tge?» Fadri scurlatta il chau, «quai è il tschaler da nossa chasa ed jau abitesch en questa chasa a Carfela.»

Insatge para fitg curius a Fadri. Forsa è quai in siemi ch’el scuntra ina giuvna en tschaler cun ir per tartuffels. Pir uss al vegnan puspè endament ils tartuffels.

«Jau stoss ir», di el e prenda in pèr tartuffels or dal satg che giascha là per terra en lur tschaler.

«Grazia», di la mattatscha, «grazia per la tschigulatta. Jau vom era gist puspè.»

Fadri va or dal tschaler e si da la stgala stippa en l’abitaziun a l’emprim plaun da la chasa veglia. Curius, curius, pensa el er anc, cura ch’el gida la mamma a preparar la tschaina.

Suenter tschaina èn sias mirveglias memia grondas per far ils pensums. El sa schluita or da l’abitaziun e va tras l’isch che maina giun tschaler. Ma la mattatscha è davent.

Chapitel 2

Il di suenter hai navì. Fadri sto ir a scola. Sco mintga di na vegn el er oz bunamain betg or da letg. El è stanchel, el sa senta grev ed el n’ha nagina veglia dad ir a scola. Cura che la mamma vegn per la terza giada en sia chombra e di: «Fadri, uss aber propi!», leva el plaunsieu. El stritga cun il maun tras ils chavels.

«Ou, mann», di el dad aut, «cura hai jau finalmain ina giada paus da tut quai? La mamma, la scola, ils conscolars che tiranniseschan mai, la sora pitschna che va sin la gnerva...» El tira en sias jeans ch’èn puspè vegnidas in zichel pli stretgas, ses pullover, ed el metta si sia chapitscha. El va or en suler, nagina giacca d’enviern. Bain pia, lura va el halt en pullover. Igl è tuttina, sch’el vegn malsaun. Lura pudess el finalmain ina giada star a chasa e na stuess betg ir a scola.

Cura che Fadri arriva a scola, tiran ils auters gia dalunsch ballottas en sia direcziun.

«Ina ballotta per ina balena!»

«Ina ballotta per ina balla!»

«Fadri, na vuls ti betg rudlar a scola?», cloman els. Para ch’i dat oz in di da catastrofa. Il tun dals auters è anc pli malign e la fatscha da Fadri vegn tut cotschna, sch’el mo pensa a la pausa gronda. Segir va el puspè a finir en la naiv.

Na, da tut quai n’ha el oz naginas quaidas. El decida da turnar. Ir a chasa. Sa zuppar en letg. El curra enavos a chasa. El sto però far in pèr rundas enturn las chasas, tras las giassas dal vitg da Carfela per che nagin na vesia el. La mamma è er anc a chasa. Ma cura ch’ella è davent, ha el ses paus.

Fadri po er entrar directamain tras il tschaler en la chasa veglia, nua ch’els abiteschan. Precis, jau ma zup là fin che mamma è ord chasa, pensa el, ed avra la porta.

En il tschaler èsi stgir. I n’è betg in tschaler d’ina chasa moderna, igl è in tschaler d’ina chasa veglia ed i n’è gnanc mo in tschaler. Igl è ina stalla, nua che las vatgas dal tat eran pli baud. I savura anc in pau da stalla e dad animals, era sche quels èn gia daditg davent. Dapi segir trenta onns na vegn la stalla betg pli duvrada. Ma ussa sa mova insatge. Fadri dat in sigl. Franc è quai stà mo ina mieur, pensa el per sa quietar.

«Hihihi, hihihi», auda Fadri. Dapi cura rin las mieurs uschè curius?, pensa el. Ses cor batta spert ed el ha tema.

«Hihihi.» Anc ina giada questa ramur. Ma ussa sa Fadri. Quai è il rir d’ina mattatscha. E davaira, en il zon, là nua ch’ils vadels eran en pli baud, vesa el tarscholas blondas.

«Hihi», ri la mattatscha.

«Mann», di Fadri, «battas ti atgnamain. Jau hai survegnì voll tema!»

«Tge?», di la mattatscha, «co discurras lura ti?» Ussa stat ella si, ella vesa ora stancla e sblatga.

«Jesses, tge èsi cun tai?», dumonda Fadri.

«Nagut», di la mattatscha e sesa puspè giu sin las aissas dal palantschieu.

La mattatscha vesa ora tut trista. Fadri sesa giu sper ella. «Vuls in toc tschigulatta?», dumonda el. Ma empè da dar resposta cumenza ella a bragir e posa il chau sin la spatla da Fadri.

Chapitel 3

Ussa batta il cor da Fadri anc pli spert che avant, cura ch’el aveva mo udì il rir e na saveva betg che quai saja il rir da la mattatscha cun las tarscholas blondas. Uss è ella uschè damanaivel. Fadri n’era anc mai uschè damanaivel d’ina mattatscha. El na sa betg co reagir. Ed ella na chala betg da bragir. «Ma tge èsi cun tai?», dumonda Fadri, «stos doch betg bragir.» Ussa guarda ella puspè si. Ella sfruscha ils egls cun la mongia da ses pullover da launa gross.

«Ti has raschun. Jau stoss esser ferma.»

Ella surri e Fadri surri enavos.

«Jau na sai gnanc co che ti has num», di Fadri.

«Jau hai num Luisa. E co has ti num?»

«Jau hai num Fadri», di Fadri, «Fadri Riatsch.»

«Quant vegl es ti?»

«Jau hai quattordesch onns e vom en la segunda secundara. E ti?»

«Jau hai era quattordesch onns e na vom betg pli a scola.»

«Es ti gia ord scola?»

Luisa dat dal chau e cumenza puspè a bragir.

Fadri sa dumonda, sch’ella bragia forsa perquai ch’ella na dastga betg pli ir a scola, ma quai para ad el in patratg ridicul. Tuttina dumonda el.

«Pertge na vas ti betg pli a scola? È quai normal?»

«Sai betg», di Luisa, «per ina mattatscha po quai schont esser normal. Ils mattatschs pon adina ir a scola, las mattatschas betg.»

«Tge?» Fadri è surstà, quai n’ha el gea anc mai udì. «Na, also pli baud forsa, ma betg ozendi.»

«Bain, quai è uschia», di Luisa, «forsa che quai vegn ad esser auter ina giada, ma ussa n’èsi betg uschia.»

Tge raquinta Luisa? Insaco pari a Fadri sco sch’els fissan en differents temps ed ussa guarda el anc ina giada pli precis sin Luisa. Ses chaltschiels èn sco d’in auter tschientaner e sia rassa lunga è plain merda. Er ina frisura sco Luisa n’ha uschiglio nagina da las mattatschas che van a scola cun el. Insumma enconuscha el questa frisura mo da fotografias dal temp da giuventetgna da sia tatta. Tut è ester vi da Luisa. Era ses chalzers e co che Luisa savura.

«Luisa», dumonda ussa Fadri cun in tun serius, «tge onn avain nus uss?»

«Ma Fadri, na sas ti betg quai? Nus avain l’onn 1934.»

«Tge?», Fadri guarda cun egliuns si per Luisa, «1934? Na, Luisa, nus avain l’onn 2014! Jau sun naschì l’onn 2000.»

«Pfff», ussa ri Luisa puspè uschia ch’ella bunamain schloppa.

«Na, Luisa, propi, uss è l’onn 2014, l’onn 1934 è gia daditg passà, el è davent, finì, il mund è ì vinavant.»

Luisa ri anc adina. Fadri stat si, el è tut confus. El guarda giu sin sias chautschas e ses pullover, sin ses chalzers e sin ses mauns sco per chattar in segn ch’igl è propi sco quai ch’el di.

«Tge schabegia qua?», dumonda Fadri ed ussa para era Luisa da chapir. Insatge è propi curius.

Fadri serra in mument ils egls per ponderar. È quai propi pussaivel ch’el scuntra qua en il tschaler da lur chasa ina mattatscha che vegn d’in auter temp? È el forsa ì tras in isch striunà ch’al maina en in auter temp? Datti en lur chasa in isch sco il binari 9¾ tar Harry Potter u è quai tut mo in siemi?

«Luisa», di el, «Luisa, fa in segn, dà in stumpel a mai, sche ti es propi qua.» Fadri spetga anc in mument cun egls serrads. Nagut na schabegia. Cura ch’el avra ils egls, è Luisa davent.

Fadri va si en l’abitaziun. Normalmain va el adina l’emprim en cuschina per in toc paun u in toc chaschiel. Ma ussa va el directamain en sia chombra. El prenda ses cudesch da skizzas e cumenza a dissegnar egls, survantscheglias, ina bucca, tarscholas lungas...

Chapitel 4

Che Fadri na vegn er il segund di betg a scola, è mo in problem per ses conscolars. Ussa n’han els nagina victima per tentar. La scolasta è bunamain cuntenta che Fadri n’è betg vegnì, uschiglio avessi puspè dà teaters. Ma tuttina, normal n’èsi betg ch’el na vegn betg a scola. Ella vegn a stuair telefonar a la mamma.

Fadri giascha sin ses letg e legia in comic. Jack Brand. Jack Brand è ses idol. Era sche quai tuna stupid ed infantil. Fadri fiss gugent sco Jack Brand. In aventurier che va d’in pajais en tschel, che va qua e là, che gida la glieud, ma ch’ha era problems. Sin ses viadis emblida Jack Brand ses problems. Per exempel ch’el ha pers il bab en la guerra u ch’el ha in problem cun sia fatscha: lezza è cuverta dal tut cun ina natta. Jack Brand è s’ars ina giada tut la fatscha. Tgi che n’enconuscha betg el, piglia l’emprim tema fin ch’el vesa davos la fatschada, fin ch’el vesa che Jack è in tip en urden.

Oz na sa Fadri però betg sa concentrar bain sin ses comic e sin Jack. Adina puspè turnan ses patratgs giun tschaler ed el sa dumonda co ch’igl è pussaivel ch’el ha scuntrà là ina mattatscha dal temp passà. Emblida, quai è mo in siemi, di el si per sasez. Ma tuttina na lascha Luisa betg en ruaus el ed el tira en las chautschas da trener ed ils chalzers da gimnastica e va giun tschaler.

Sco sche Luisa avess sentì ses dubis da si’existenza sesa ella gia là, sin il taburet sper ils tartuffels.

«Hei Luisa», di Fadri.

Luisa guarda si per el e surri. Ma ella guarda or anc pli stancla che ier.

«Fas puspè ina pausa?», dumonda Fadri.

«Gea», di Luisa, «gea, gea, mo ina pitschna pausa.»

«Tge lavuras ti en sasez?», dumonda Fadri.

«Jau lavur en chasa.»

«Tge vul quai dir, ti lavuras en chasa?»

«Jau lavur tut il di, jau sun la fantschella, jau stoss lavar la vestgadira, nettegiar, far ensolver, gentar e tschaina, metter en pigna, tut, tut stoss jau far.» Larmas culan sur las vistas da Luisa.

«E, e perquai na dastgas ti betg ir a scola?», dumonda Fadri.

«Hmh», singlutta Luisa. «Dapi che mia mamma ha quest nov um, ma tracta quel sco ina fantschella. El na ma lascha betg ir a scola.»

Fadri pensa ch’el fiss cuntent, sch’el na stuess betg ir a scola. Ma el senta ch’el na dastga ussa betg dir quai. Spert mida el tema.

«Ti dis che questa chasa qua saja la chasa, nua che ti abiteschas. Ma quai na po bain betg esser», di Fadri, «tia chasa da tes temp guarda bain ora tut auter che nossa chasa cun l’abitaziun renovada da noss temp.»

«Po esser», di Luisa.

«Il tschaler è en mintga cas anc il medem, u betg?»

«Jau na sai betg», di Luisa, «tge è lura auter en vossa abitaziun?»

Els decidan dar ir si a guardar. Fadri va ordavant da stgala si. Ed els vegnan en l’abitaziun sco quai ch’ella vesa or il 2014. Qua abiteschan Fadri, sia mamma e la sorina Emma.

«E tes bab?», dumonda Luisa.

«Mes bab n’abitescha betg pli qua», di Fadri.

«È el mort?», dumonda Luisa e dat il maun a Fadri.

«Na, el n’è betg mort, el ha in’autra dunna, el viva en citad.»

«Ma jau na vi betg discurrer da quai», di Fadri avant ch’ella possia dumandar anc insatge.

«Tge è quai?», dumonda Luisa, cura ch’els vegnan en stiva. La televisiun, pensa Fadri, cler ch’ella n’enconuscha betg quai.

«Quai è ina televisiun, qua ves’ins maletgs d’in auter lieu, istorgias ed uschia.»

«Dastg jau guardar?», dumonda Luisa.

«Na», di Fadri, «quai è privlus.»

«Pertge privlus? Guardas ti er en la televisiun?»

«Gea, jau guard era mintgatant», di el, «ed ins di guardar televisiun e betg guardar en la televisiun.»

Fadri pensa co ch’el passenta uras ed uras davant la televisiun e co che sia mamma di adina ch’el fetschia meglier dad ir or a dar ballape u a far sport cun ils auters. Ma cun quals auters? La mamma n’ha anc betg chapì: Fadri n’ha nagins auters. Ed el na vul ussa segir betg che Luisa cumenzia er a guardar televisiun e na vegnia betg pli davent da la chista.

«Vus avais uschè bellas chaussas», di ella e va vi tar las tendas. Ella prenda la taila da las tendas tranter ils mauns, admira la curuna da cudeschs e sesa sin il canapé. «Uschè lom», di ella e sa fua tranter ils cussins.

«Na, Luisa, ve!», di Fadri. El ha tema ch’il canapé vegnia tschuf. Luisa porta segir dapi emnas sia vestgadira senza avair lavà ella. Els van en la chombra da Fadri. Qua stat in pult cun il laptop ch’el ha survegnì da ses bab sin ses 14avel anniversari.

El ha in letg grond ed ina stgaffa cun sia vestgadira. Vi da la paraid pendan posters ed el ha ina curuna da cudeschs cun comics. El ama comics e rimna els.

«Ui, ti has blers cudeschs», di Luisa e va vi tar la curuna. Ella prenda in comic. «Ha, quai è legher!», di ella. «Dastg jau leger ina giada in da quels?»

«Gea, forsa», di Fadri, «ma betg uss.»

«Tge è quai?», Luisa mussa sin ses computer. Ma Fadri n’ha anc adina nagin gust da declerar. In computer, quai na vegn ella doch mai a chapir tge che quai è, pensa el.

«Quai è per tadlar musica», di Fadri. Quai n’è gea gnanc ina manzegna, pensa el. El ha simplamain numnà mo ina funcziun d’in computer. El fa ir il laptop e lascha ir musica.

«Musica da bal!», givla Luisa e cumenza a sautar enturn.

Tge allegra ch’ella è ussa puspè, pensa Fadri, bel insaco, ed insumma, Luisa è ina herziga. Pli charina che Jenny che va a scola cun el. Na, Luisa è meglra, tschient giadas meglra, pensa el e sa lascha strair cun dad ella. Els sautan per la chombra enturn ed emblidan mintgin ch’els na dastgassan en sasez betg esser qua en questa chombra vi da sautar.

Chapitel 5

Da tut quest siglir e sautar per la chombra enturn survegn Fadri said. Els van or en cuschina e Fadri dat in grond magiel Coca-Cola a Luisa. Quai n’ha ella segir anc mai gì. El sez prenda mo in magiel aua, quai stizza meglier la said ed igl è pli divertent da guardar co che Luisa baiva per l’emprima giada en sia vita Coca-Cola. Ella ri e di «quai piztga sin la lieunga» e «quai è snuaivel dultsch». Fadri la dat in stromin. Ella emprova da baiver cun il stromin, ma quai n’è betg uschè simpel. Ella tragutta e spida e ri. Fadri sto ir per in sdratsch.

Tuttenina stat la sora pitschna da Fadri sin isch. Ella observa la scena. Ella ha gia observà la scena avant. Co che Fadri ha sautà en sia chombra. Tut sulet. Ed uss è el en cuschina, davant sai in grond magiel aua ed in magiel Coca-Cola cun en in stromin.

«Tge fas ti qua?», dumonda ella Fadri, sco adina en ses tun da sabiutta.

«Tge, tge fas ti qua? Ussa da questas uras? Quai pudess jau dumandar tai!», dat Fadri enavos.

«La scolasta è malsauna, ti totsch!», cloma Emma e va en sia chombra. Uss aud’ins musica dad aut. Fadri vul gist declerar a Luisa tgi che quai è, ma Luisa è davent. Ha sia sora forsa vesì Luisa? Ella avess bain ditg insatge. Forsa salidà Luisa u fatg ina remartga pervi da sia vestgadira. En quel cas... Ma Fadri ha tuttina in pau tema. Tge far, sche sia sora strietta raquinta a la mamma ch’el sautia enturn empè dad esser malsaun en letg? Mo spetga, pensa Fadri, e va en chombra tar Emma per avertir ella.

E sco sche la mamma avess udì quai turna ella en quest mument. Ils uffants audan ad ir la porta-chasa. Fadri tira spert en ses pigiama e va a letg. Cun in pau spida fa el bletsch ils chavels. Fevra, jau hai fevra, di el si per sasez per sa preparar sin il gieu da rollas cun la mamma.

Chapitel 6

«Fadri! Fadri!», cloma la mamma, «nua es ti?» Fadri tussa in pau.

«Jau sun qua», cloma el or da sia chombra. La mamma avra l’isch.

«Es ti malsaun?», dumonda ella e tira si la survantscheglia sco per mussar ch’ella na crai betg propi quai, «tia scolasta ha telefonà a mai. Ella ha ditg che ti na sajas betg vegnì a scola, ier betg ed oz era betg!»

Fadri tussa anc ina giada. La mamma cuntinuescha.

«Ma sas ti tge? Tge che pareva curius a tia scolasta? Ella ha vis tai. Ella ha vis tai ier a vegnir giu tar la scola e curt davant la chasa da scola es ti puspè turnà.»

Uss ha la mamma quel sguard sever che fa bunamain tema a Fadri.

«Ma», di el, «jau hai tuttenina survegnì uschè fitg mal il venter.»

«Aha, mal il venter. Puspè ina giada», di la mamma. Mo avant in pèr emnas aveva Fadri tuttenina ina grippa dal venter, cura ch’el avess stuì far il test da gimnastica en scola.

«Gea, tut en ina giada steva jau uschè mal.»

La mamma na sa ussa betg tge crair. Ella metta il maun sin il frunt da Fadri.

«Has ti fevra?»

«Mhm», di Fadri.

«Jau vom a far in té per tai», di la mamma e va or en cuschina. Ella fa buglir aua e prenda sezza in magiel aua minerala. Ella è stancla e sesa vi da la maisa. Tge è mo cun Fadri?, sa dumonda la mamma. Il davos temp resta el adina mo a chasa. El legia comics e sesa sin ses letg cun egls trists.

La mamma na sa betg tge far. Quai vegn halt ad esser la pubertad, pensa ella. L’aua buglia, ella prenda ina cuppina, metta lien in satget da té e va cun tut tar Fadri.

«Grazia, mamma», di Fadri, cura ch’ella al porta il té chaud.

«Jau fatsch ina buna tschaina, mes char», di la mamma, «tge avessas ti gugent?»

«Hm», di Fadri, «na sai betg. Forsa omlettas?»

«Ok. Omlettas. Mo dorma in zichel. Jau clom, cura ch’igl è pront», di la mamma e dat in bitsch sin il frunt da Fadri. Cura ch’ella va dad isch ora, sfruscha Fadri cun la mongia sur il frunt. Cura chala ella cun quai?, sa dumonda el. Ma en sasez... el pensa a Luisa. Ella n’ha nagin che guarda uschia dad ella, nagin che la stritga sur il chau u la dat in bitsch u porta in té. Qua ha Fadri in’idea. El prenda ses cudesch da biologia ed in comic da Jack Brand. El avra l’isch. El auda co che sia mamma è en stiva al telefon. Spert va el vi tar l’isch e giu da stgala en tschaler.

«Luisa, Luisa», cloma el. Ella vegn or dal stgir vers el.

«Hallo Fadri», di ella e surri.

«Hei, Luisa», di Fadri tut ord flad, «jau hai purtà insatge per tai. Ti giessas doch gugent a scola. Forsa che ti pos simplamain leger quest cudesch qua per emprender insatge. Lura na stos ti gnanc ir a scola.»

Luisa prenda il cudesch da biologia. «Grazia fitg, quai è char da tai», di ella.

«E lura hai jau anc purtà in comic, sche la biologia vegn memia lungurusa», di Fadri cun in surrir e surdat il comic a Luisa.

«Simpatic», di Luisa, «lain gist guardar el ensemen?»

Fadri prenda in segund taburet ed el e Luisa sa tschentan in sper l’auter, lur chaus sur il comic e las aventuras da Jack Brand. Fadri ha plaschair ch’il comic plascha a Luisa. Nus avain il medem gust, sa legra el, e per el pudess il comic avair milli paginas, uschè ditg restass el gugent qua sper Luisa.

Quai n’è però nagin motiv da strair uss or da maun il comic ad el.

«He, chala!», di Fadri ed el realisescha ch’i n’è gnanc Luisa ch’al prenda il comic or da maun. Igl è la mamma.

Chapitel 7

«N’es ti betg dal tut... 100? Saun?» La mamma na sa sezza betg tge ch’ella vul dir. Ma insatge uschia n’ha ella uss anc mai fatg tras cun ses figl. El è malsaun, ma va giun tschaler a leger in comic.

«Fadri, tge fas ti qua?»

Fadri tschertga ina stgisa. «Jau, jau vuleva mo vegnir giu a prender si ina buttiglia latg per las omlettas...», sbarbutta el.

La mamma scurlatta il chau. Ha el propi fevra u ma prenda el per il tgil?, sa dumonda ella e vegn gritta.

Per Fadri datti mo ina pussaivladad: vegnir si immediat en l’abitaziun, mesirar la fevra (el n’ha nagina fevra), mangiar omlettas ed ir a letg.

«E damaun vas ti puspè a scola», cumonda la mamma ed al prenda davent il laptop.

Fadri è en sia chombra ed ha panica. Ir a scola. Na. El na vul betg ir a scola. Là èn Roni ed ils auters. Cumenzà hai gia en la segunda classa primara. Ch’els al schevan grassottel e tottel. Quai ha fatg mal a Fadri. Ina giada ch’el gieva en la quarta classa han els tematisà quai en scola, ch’ils auters èn uschè nauschs cun el. La scolasta era s’accurschida ch’insatge na consteva betg en la classa. Che Fadri vegniva exclus. Els han lura discurrì da quai. Ma gidà n’hai nagut. Sin il stgalim aut han ils auters, Roni, Marco e Gion, cumenzà a discurrer sur da Fadri en ina lingua secreta. Els han inventà ina lingua da segns per ch’els possian discurrer sur da Fadri durant la lecziun, senza che la scolasta s’accorschia e senza ch’insatgi chapeschia tge ch’els din.

Fadri na less gnanc pensar a quai, da puspè ir a scola. Il pli gugent giess el giu tar Luisa, en il tschaler. Ma quai na po el betg pli ristgar questa saira. Sia mamma è en stiva ed ha aposta laschà avert l’isch. Ella udiss immediat, sche Fadri giess ora. I fiss cool, sch’el pudess scriver in sms a Luisa u telefonar ad ella. Fadri ri da ses patratg. Luisa na sa gnanc tge ch’in telefonin è. Ella enconuscha mo il telefon ch’els han en il vitg. Mo in unic telefon per tuts! Fadri decida damai da scriver ina brev a Luisa. El scriva tut. Da la gruppa da mattatschs che tenta el en scola, da sia tema dad ir a scola, da ses bab che na viva betg cun els, da la concurrenza da comics ch’è scritta ora vi da la tavla naira en scola e ch’el na gughegia betg da s’annunziar...

Cura che Fadri ha finì sia brev, avra el l’isch da sia chombra. La mamma è ida a letg. Ussa po el ristgar dad ir cun la brev giun tschaler. El curra giu da stgala, metta la brev sin il taburet nua che Luisa sesa adina e curra puspè si e va a letg. Fadri sa durmenta spert questa notg.

Chapitel 8

La proxima damaun sto la mamma clamar Fadri mo ina giada da star si. El siglia immediat or da letg. Betg perquai ch’el ha uschè grond tschaffen dad ir a scola, na, el less ir anc spert giun tschaler a guardar sche Luisa ha gia respundì. E propi, giun tschaler, sin il taburet, è ina brev. ‹Per Fadri Riatsch› stat cun scrittira che para dad esser d’ina dunna veglia sin la cuverta. Igl è la medema cuverta che Fadri aveva duvrà per sia brev. Probablamain n’ha Luisa gnanc cuvertas e forsa gnanc palpiri. Cura che Fadri avra la brev, vesa el che Luisa n’ha para propi nagin palpiri, ella ha respundì davosvart sin la brev da Fadri.

Luisa ha scrit mo paucas frasas. Probablamain ha ella gì prescha, pensa Fadri. Ella scriva ch’el duaja pensar ad ella, cura ch’el saja a scola. Ch’ella pensia ad el e che lura vegnia tut bun. Ed ella scriva ch’el duaja mussar insatge ch’el sappia far bain, ch’el sappia meglier ch’ils auters.

Super, pensa Fadri, quai na gida era betg propi vinavant. El è in pau dischillusiunà da la brev da Luisa e la bitta en il chanaster da palpiri.

Fadri prenda ses satgados e la giacca d’enviern che la mamma ha preparà per el e banduna la chasa per ir a scola. Cun pass grevs va el tras la naiv en direcziun da la scola. El dumbra ils pass per betg pensar ad insatge auter, in, dus, trais, quatter... sistschientventgaquatter pass èsi fin a la plazza da scola. Il auters spetgan oz gia davant l’entrada.

Maria ri, cura ch’ella vesa Fadri.

«Fadri, nus avain oz in test, haha, qua has ti tschernì il fauss di per puspè turnar a scola.» Fadri decida dad ignorar Maria. Duai quella dir tge ch’ella vul. In test, pah, i dat mender, pensa Fadri. E propi, ussa pensa el a Luisa. Luisa faschess forsa gugent ina giada in test, ella giess gea gugent a scola.

Fadri va si da stgala, penda sia giacca vi da la gardaroba e va a ses plaz. Ils auters vegnan er e cura che tuts sesan, declera la scolasta il test.

«Oz faschain nus ina giada in pau in auter test», di ella, «in test da dissegn.»

«Tge?», cloma Roni tut consternà, «in test da dissegn?» Fadri sfrigna. Precis Roni, gea, Roni na sa insumma betg dissegnar bain.

 «Gea exact, in test da dissegnar», di la scolasta, «jau as stoss dar ina nota da dissegn e sche nus faschain dissegn liber, na sa dat nagin propi fadia. Perquai faschain nus oz in test.»

Ella declera co ch’il test funcziuna. Ella raquinta in toc d’in’istorgia ch’ha num ‹En 80 dis enturn il mund› ed ils scolars han da far in dissegn tar quella istorgia. Fadri enconuscha l’istorgia da Jules Verne e ses chau è gia plain ideas, cura che la scolasta cumenza a raquintar.

Jenny che sesa sper Fadri guarda adina puspè vi sin ses fegl. «He», di Fadri sut vusch e metta ses bratsch sur ses dissegn. La scolasta guarda vi sin els dus, ma ella na di nagut.

Fadri dat giu sco davos ses dissegn. El va or da la stanza da scola per ir a pausa. El prenda sia giacca e va da stgala giu. Là stat Jenny. Per ina giada è ella senza sias amias Ladina ed Aita. Cura che Fadri less passar speravi, al tschiffa Jenny per il bratsch.

«Fadri, spetga ina giada», di ella e surri si per el, «guarda ina giada qua, quest placat.» Ella al maina vi tar la tavla naira, nua che pendan normalmain infurmaziuns per ils scolars u glistas cun ils resultats da las cursas da skis.

Ussa penda là in grond placat: «Concurrenza da comics». Cun ina vusch dultschina di Jenny: «Jau hai vis che ti dissegnas propi super bain. Na lain betg ans participar ensemen a questa concurrenza? Ti fas ils dissegns ed jau scriv ils texts dal comic?»

Fadri n’è betg segir, sche Jenny manegia serius quai u sch’igl è mo in’emprova d’al prender per il tgil. Sch’el di gea, lura ri ella probablamain suenter sur dad el.

«Jau na sai betg», di Fadri, «fa doch suletta, ti dissegnas era bain.»

«Ma na, Fadri», di Jenny, «cunter tai n’hai jau nagina schanza e nus dus ensemen fissan bain in bun team. Forsa che nus gudagnassan l’emprim premi!»

L’emprim premi è in viadi a Turitg. Super, pensa Fadri. Turitg. Pertge betg Paris u Londra, quai al paress bler pli interessant. Ma cura ch’el legia pli precis vesa el: igl è in viadi a Turitg cumbinà cun ina visita tar Carlo Menti, quel che fa ils comics da Jack Brand! Tar l’emprim premi tutga era ch’ils victurs vegnan cun ina gronda fotografia e cun in grond artitgel en la gasetta.

Segir less Jenny mo vegnir en la gasetta, pensa Fadri. Ma el, el giess gugent tar Carlo Menti.

«Jau stoss anc studegiar», di Fadri.

«Ok», di Jenny, «ma damaun sas ti, sche ti fas u betg? Ti pos gea gist er anc studegiar sur da tge che nus pudessan far in comic.»

Fadri dat dal chau e fa sco sch’el n’avess insumma nagin interess. Ma Fadri ha gia in’idea.

Chapitel 9

La mamma da Fadri è tut surstada che Fadri va dapi in pèr dis adina da libra veglia giun tschaler per rauba sco tartuffels, latg e conservas. Tge che para dentant curius ad ella è che Fadri dovra adina uschè ditg per puspè turnar ensi. El stuess schont far in zichel dapli sport, pensa la mamma. El n’ha gnanc la cundiziun dad ir spert giun tschaler e da turnar puspè ensi en in dus.

Ma ella na less dir nagut. Ussa ch’i va uschè bain cun Fadri. El ha savens buna luna. Tgi sa, sche quai ha da far cun Jenny che vegn ussa bunamain mintga di tar els a chasa?

Il di suenter che Jenny aveva dumandà Fadri da far in comic ensemen cun ella, ha Fadri ditg gea. El aveva discurrì cun Luisa sur da quai. E Luisa ha ditg: «Quai è exact quai che jau manegel, mussa als auters insatge che ti sas far bain!»

Luisa ha branclà Fadri. «Jau ma legrel per tai Fadri. Quai è bain grondius.»

Fadri ha immediat cumenzà a studegiar tge istorgia ch’els pudessan lura far sco comic. El ha guardà si per Luisa ed ha ditg: «Ha, quai è l’istorgia. Ti es l’istorgia. Sco comic faschain nus l’istorgia da tia vita, co che ti has da lavurar sco fantschella e na dastgas betg ir a scola.»

«Sche ti manegias», ha respundì Luisa ed ha cumenzà a raquintar tut a Fadri, da si’uffanza, co ch’ella è creschida si cun fitg pauc. Luisa raquinta co ch’ella aveva mo in termagl, ina poppa, e co ch’ella aveva era mo in pèr chalzers ed ina rassa ed in pullover.

Gea, mintgatant avevan els perfin memia pauc da mangiar. Fadri na sa gnanc s’imaginar quai. Avair memia pauc da mangiar.

El taidla ed emprova da tegnair endament tut quai che Luisa raquinta.

Jenny n’era a l’entschatta betg uschè persvasa da l’idea da Fadri.

«Quai è doch lungurus», ha ella ditg, «quai è sco nossas tattas e tats u anc pli vegls. Quels n’avevan nagina televisiun, nagin internet, na pudevan far nagins viadis. Pf, far or da quai in comic... Cun quai na gudagnain nus gea mai.»

«Ha, ti has ina vaira idea», di Fadri, «quai è bain super. Ed jau savess dissegnar bain talas chaussas da pli baud.»

L’emprima giada ch’els han fatg giu per cumenzar cun il comic han els bunamain survegnì dispita pervi da quai. Lura ha Jenny gì in’idea.

«Sas, cool fiss, sch’in giuvenil dad ozendi pudess ir en quel temp, pli baud, nus pudessan dir uschia en il temp durant la Segunda Guerra mundiala. Ed in giuvenil da quel temp pudess vegnir en il temp dad oz!», ha proponì Jenny.

Fadri ha stuì rir. Quai para gea fitg enconuschent ad el.

«Sin quai na fiss jau mai vegnì!», ha el ditg cun in tun ironic, «brava Jenny.»

Els han cumenzà immediat.

Chapitel 10

«Ed a la fin?» Fadri e Jenny lavuran vi da la davosa pagina dal comic. Els han ris, gì bler da rir, perquai che Jenny ha ina super fantasia, pensa Fadri. Ella ha inventà bunas chaussas, co ch’il giuvenil dals onns 1940 scuvra l’internet, co ch’il giuvenil dal 2014 sto mulscher ina chaura e sa squitta tut plain latg. Las ideas mo sgarguglian or da Jenny e Fadri ha dissegnà e dissegnà. Sch’els n’eran betg segir co ch’insatge veseva or u era pli baud, han els guardà en in cudesch u en l’internet. U ch’els han dumandà il tat da Jenny ch’era scolast.

«Ed a la fin?», dumonda Jenny anc ina giada.

«Na sai betg», di Fadri, «a la fin va mintgin puspè en ses agen mund, vul dir en ses temp.»

«Ma lura na vegnan els gea mai ensemen?»

«Forsa na vegnissan els gea gnanc bain perina in cun l’auter, sch’els fissan ensemen en il medem temp?»

Fadri e Jenny discuteschan anc ditg vi e nà e decidan a la fin da laschar mintgin en ses agen temp. Cura che Fadri malegia in grond FIN sin la davosa pagina, al dat Jenny in bitsch sin la vista.

«Juhui. Ed ussa giain nus directamain sin posta cun noss comic.»

Emnas ed emnas passan entant ch’els spetgan sin la resposta da la giuria da la concurrenza da comics. Jenny e Fadri passentan in pau pli pauc temp ensemen, ma els èn daventads amis, definitivamain. Quai è era dà en egl a Roni e Marco ed als auters. Els laschan uss en ruaus Fadri, uschiglio avessan els dispita cun Jenny e quai na less nagin, perquai che mintgin fiss gugent ensemen cun Jenny. Era Fadri pensa adina dapli a Jenny ed adina pli pauc a Luisa.

Finalmain arriva la brev da la concurrenza. Els n’han betg gudagnà.

«Ma nus essan segunds!», cloma Jenny dad aut, cura ch’ella telefonescha a Fadri per raquintar la novitad.

«Noss comic è il segund meglier!», Jenny para da sa legrar. Fadri è in pau dischillusiunà. El fiss gugent vegnì emprim ed el avess gugent gudagnà l’emprim premi.

«Ed uss?», dumonda el, «na vegnin nus gnanc en la gasetta?»

«Na, jau na crai betg», di Jenny, «ma quai è bain tuttina.»

«Jau hai pensà che ti veglias per forza vegnir en la gasetta», di Fadri.

«Gea, quai vuleva jau l’entschatta forsa era. E ti vulevas bain ir giu Turitg a guardar co che Jack Brand vegn fatg?»

«Gea», di Fadri, «ma uss è quai gea era tuttina.»

«Gea», di Jenny, «forsa funcziuni la proxima giada. E sas tge? Il segund premi n’è era betg mal.»

«Tge, tge è il segund premi?», less Fadri savair.

«Quai vegn jau a dir a tai persunalmain!», di Jenny.

«Na, di uss!», di Fadri, ma Jenny ha gia pendì si.

Fadri è tut agità. Segund plaz. Quai n’è betg mal. Quai sto el ir a raquintar a Luisa, anc avant che Jenny arriva. El va dad isch ora, da stgala giu, en tschaler. Cura ch’el vegn giu, vesa el sin il taburet la pluna dals cudeschs ch’el ha purtà a Luisa. E sisum la pluna è in cedel. Sin quel stat «gratulesch!» El surri, prenda ils cudeschs ed il cedel e curra si da stgala per avrir la porta a Jenny.

Indicaziuns bibliograficas

Chatrina Josty. Tartuffels en tschaler. En: Meds d’instrucziun dal Grischun. Qua e là. Cudesch da lingua per la 8avla classa, carnet da lavur 1, p. 4–14. Tut ils dretgs d’autur(a) / chasa editura resalvads. Ediziun epub: www.chattà.ch (2016).